'- Nombre de la organización o centro educativo: Escola La Caixa
- Descripción de la actuación:

Construcció d'un hivernacle amb regadiu per degoteig

A la nostra escola teníem la necessitat de crear un hort, per tal
que l’alumnat pogués observar de primera mà el creixement de les
plantes.

Al pati tenim una jardinera de fusta que mesura 116cm X 116cm.
Allà hi vam cultivar enciams, pastanagues i raves.

Parlant amb l’alumnat ens preocupava com les plantes podien
obtenir aigua per alimentar-se i créixer durant els mesos d’estiu
o en possibles confinaments, si no hi havia allà una persona per
a poder cuidar-les.

Així que, a partir d’aquesta inquietud, van proposar idees a
classe per construir un hivernacle en aquella jardinera i
desenvolupar un sistema de reg casolà en el que les plantes es
proveïssin d’aigua.

Inicialment, vam buscar informació i investigar com dur-ho a
terme. Seguidament, vam realitzar esbossos de diferents dissenys.
Després de valorar-los a classe, els vam fer de nou tenint en
compte algunes variables per obtenir el màxim benefici.

En què va consistir la construcció de l’hivernacle?

Per poder protegir les verdures i hortalisses de l’hort, vam
construir un hivernacle amb material reciclable, amb l’objectiu
de cuidar el medi ambient, i un sistema de recollida d’aigua que
porta l’aigua que cau de la pluja damunt de la teulada del nostre
hivernacle a les ampolles.

Vam decidir que l’estructura seria de fusta i que necessitaríem
l’ajuda de les famílies de l’escola per aconseguir moltes
ampolles d’aigua per fer les parets de l’hivernacle. Així que vam
fer un cartell per demanar la col·laboració de les famílies.

Un pare es va oferir per fer-nos l’estructura de fusta, que va
quedar molt resistent. Vam tallar les ampolles deixant-les sense
coll, ni base i les vam agrupar. Les vam passar per canyes de
bambú i les vam clavar/subjectar a l’estructura de fusta de
l’hivernacle.

Per la teulada, vam tallar ampolles d’aigua verticalment, sense
el coll de l’ampolla, com si fossin teules, i el vam fer
inclinat. Així l’aigua cauria al canal que també havíem fet i
que, a través d’un tub de goma, anava a parar en un bidó de 5L de
capacitat que recolliria tota l’aigua. Així ja teníem un sistema
de recollida d’aigua.

Com vam fer el sistema de reg?

Primer, vam tallar la base d’una ampolla de plàstic d’un litre i
mig a l’alçada d’uns 6 cm. Dins la base tallada, vam posar una
ampolla d’aigua de 0,50cl, a la qual vam fer un forat de 1cm X 1
cm.

A continuació, vam fer una metxa amb un tros de tela d’uns 3 o 4
cm d’alçada, enrotllada i embolicada amb paper d’alumini, que
servia per regular la intensitat del degoteig. La vam prémer una
mica. Vam deixar que sortissin uns 4cm de tela per un costat, que
seria el que està en contacte amb l’aigua de la base.

Finalment, vam omplir l’ampolla petita amb aigua fins a dalt.
L’aigua sortia pel forat, omplint la base de l’altra ampolla
tallada.

Al cap d’uns 20 minuts aproximadament, la metxa ja absorbeix
l’aigua de l’ampolla i quan està ben xopa cau gota a gota,
mullant així la terra. Aquest sistema ha d’estar enclavat a
terra, a tocar de la planta a regar.

Sortint de dins d’aquestes ampolles, també vam fer servir cordons
de sabates, lligats a canyes de bambú, distribuïts en diferents
punts de la jardinera.

Un cop plantades les hortalisses i verdures vàrem col·locar
adequadament tot aquest sistema de regadiu.

En conclusió, l’alumnat de 3r van poder realitzar la construcció
d’un hivernacle amb un sistema de recollida d’aigua i de regadiu
per al cultiu de l’hort de l’escola. El nostre objectiu sempre ha
estat fer aquest projecte respectant la regla de les tres R
(reduir, reutilitzar i reciclar).

Concurs Acció pel Clima de la Ciutat de les Arts i les Ciències

D’altra banda, ens vam decidir a presentar tot aquest treball al
concurs “Acció pel Clima” a la categoria de “Proyecto 3R”. I vam
guanyar el primer premi!

Tot l’alumnat de 3r vam anar a València a celebrar-ho i a visitar
La ciutat de les Arts i les Ciències. Amb nosaltres vam portar un
exemplar del nostre hivernacle en petit que ens van ajudar a
construir a l’associació Pere Mitjans.

- Calendario de ejecución: Curs 20/21
- Página web: https://agora.xtec.cat/ceiplacaixa/
- Datos de contacto: ceiplacaixa@xtec.cat